Kristen Touborg (SF), 2009-04-15:
Tak for debatten.
Jeg synes, det har været nyttigt, at vi har fået vendt de her spørgsmål.
Jeg synes, det er rart at opleve, at der jo ikke er nogen i hele Folketinget, der synes, at det er en god idé, at vi kører længere end højst nødvendigt med disse udtjente dyr.
Der var måske en smule tvivl i forhold til den konservative ordfører, men jeg vil nu tage det som udtryk for, at vi alle synes, at vi skal have dyrene slagtet så tæt på produktionsstedet, som det er muligt inden for lovens rammer.
Der har været en del snak om, at vi må afvente justitsministerens redegørelse, og det er jeg helt med på, men jeg vil godt sige, at det jo ikke hindrer, at det her beslutningsforslag bliver førstebehandlet.
Så ligger det til udvalgsbehandling, og det gør det så den 1. maj eller før, når ministeren kommer med sin redegørelse, og så kan vi jo se, hvad der skal ske med det.
Jeg er sådan set helt enig med Enhedslistens ordfører i, at skulle der ske det, at vi får et forslag igennem, som indebærer, at det her forslag er overflødigt, er det fint nok.
Man kan være i tvivl, og man kan tage vurderinger på, hvor meget de slås, i forbindelse med at de er på en lastvogn, men der er næppe nogen, der vil påstå, at søerne ikke slås, når de bliver læsset af i en flok i en samlestald.
Jeg tror ikke, at der er nogen med faglig indsigt, der vil komme med den påstand, ikke engang dem, der ejer samlestaldene.
Derfor var det også meget interessant med slutningen af svaret på et spørgsmål til justitsministeren for et års tid siden, hvor der jo klart stod, at hvis dyrene udviser aggressivitet, kan man faktisk inden for den nuværende lovgivning gribe ind.
Det synes jeg er en god mulighed at have for trods alt at få gjort noget, hvis alt andet skulle kuldsejle, bl.a. under hensyntagen til EU-bureaukratiet og den del, der ligger dér.
Det må have nogle konsekvenser i forhold til alle de mange søer, der ligger i farebokse.
Jeg tror, at det er endnu flere.
Det virker rimelig ulogisk.
Så har der været snakket om, at der er behov for, at man får lavet flere videnskabelige undersøgelser af det her område.
Jeg vil bare henvise til, at vi jo har haft den her regering i 7-8 år, så der har egentlig været god tid til at lave de ting, men vi må jo håbe, at rapporten til maj sætter nogle ting i gang og sætter tingene på plads.
Dansk Folkeparti mener, at forslaget er for slapt.
Tja, men for at forslaget ikke skulle blive afvist, er det her beslutningsforslag jo opbygget sådan, at vi pålægger regeringen at undersøge det, så man trods alt kommer videre rent dyrevelfærdsmæssigt.
Jeg håber ikke, at Dansk Folkeparti hellere vil holde fanen så højt, at fødderne ikke kan nå jorden, end at man vil være med til at få nogle fremskridt dyrevelfærdsmæssigt.
Jeg har respekt for, at Dansk Folkeparti synes, vi skal have løst problemet helt og fuldstændigt og til bunds, men vi er jo altså nogle, der mener, at vi ikke kan køre efter devisen så lovligt som muligt.
Vi mener ikke, at man kan sige så lovligt som muligt.
Vi mener, at man er nødt til at blive inden for lovens rammer.
Er der gråzoner, er vi helt med på gerne at ville afprøve EU-systemet, udforske det, se, om der nu også er hold i det.
Vi skal ikke bare bøje os i støvet og sige ja og amen til alt, hvad de kommer med.
Der er rigtig mange gange muligheder i det.
Der er meget ræson i at gå ud og udfordre systemet, men det her er jo et område, vi har haft dagsordenen i rigtig mange år, og vi har fået det undersøgt så tit, at SF altså ikke er i tvivl om, at vi ikke kan stille krav om, at søerne skal slagtes på det nærmeste slagteri.
Det er vi ikke i tvivl om, og så mener vi altså, at man skal udfordre de områder, hvor der er gråzoner.
Det andet vil nok bare indebære, at vi ikke når nogen vegne rent dyrevelfærdsmæssigt.
Jeg håber, at Dansk Folkeparti vil foretrække bedre dyrevelfærd frem for ingenting.
Det er jo ikke uden grund, vil jeg sige her til sidst, at jeg har beskæftiget mig en del med Dansk Folkepartis holdning, for det kan jo trods alt være, at det i den sidste ende er dem, der kommer til at bære forslaget igennem - hvis de vil.